L 104/40
EL
Επίσημη Εφημερίδα της Ευρωπαϊκής Ένωσης
19.4.2023
ΚΑΤΕΥΘΥΝΤΗΡΙΑ ΓΡΑΜΜΗ (ΕΕ) 2023/832 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ της 16ης Δεκεμβρίου 2022 που τροποποιεί την κατευθυντήρια γραμμή (ΕΕ) 2016/65 σχετικά με τις περικοπές αποτίμησης κατά την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2015/35) (EKT/2022/49)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, τα άρθρα 9.2, 12.1, 14.3, 18.2 και το άρθρο 20 πρώτο εδάφιο,
Εκτιμώντας τα ακόλουθα:
(1)
Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια.
Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν στις εν λόγω πράξεις του Ευρωσυστήματος και τα κριτήρια βάσει των οποίων καθορίζεται η καταλληλότητα των ασφαλειών που παρέχονται για τους σκοπούς διενέργειάς τους προβλέπονται στην κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) (1).
(2)
Όλα τα περιουσιακά στοιχεία που το Ευρωσύστημα αποδέχεται ως ασφάλεια για τις πιστοδοτικές του πράξεις υπόκεινται σε συγκεκριμένα μέτρα ελέγχου κινδύνων με σκοπό την προστασία του από οικονομικές ζημίες σε περιπτώσεις υποχρεωτικής ρευστοποίησης της ασφάλειας λόγω της επέλευσης γεγονότων που συνιστούν αθέτηση υποχρέωσης αντισυμβαλλομένου.
Το πλαίσιο ελέγχου κινδύνων του Ευρωσυστήματος επανεξετάζεται τακτικά προκειμένου να διασφαλίζεται επαρκής προστασία.
Λόγω αυτής της τακτικής επανεξέτασης, το διοικητικό συμβούλιο αποφάσισε στις 15 Ιουλίου 2022 να εισαγάγει ορισμένες αλλαγές στο πλαίσιο ελέγχου κινδύνων.
(3)
Το διοικητικό συμβούλιο αποφάσισε περαιτέρω να καταργήσει σταδιακά την προσωρινή μείωση των περικοπών αποτίμησης που είχε αποφασιστεί στο πλαίσιο των προσωρινών μέτρων χαλάρωσης των εξασφαλίσεων που έλαβε το Ευρωσύστημα με σκοπό την αντιμετώπιση των εξαιρετικών οικονομικών και χρηματοπιστωτικών συνθηκών που συνδέονταν με την εξάπλωση της νόσου του κορωνοϊού (COVID-19).
Αυτό αποτελεί το δεύτερο στάδιο της βαθμιαίας κατάργησης της μείωσης των περικοπών αποτίμησης που αποφασίστηκε από το διοικητικό συμβούλιο στις 23 Μαρτίου 2022 και με αυτό θα ολοκληρωθεί η εν λόγω σταδιακή κατάργηση.
(4)
Δεδομένου ότι το προφίλ κινδύνου άλλων καλυμμένων ομολογιών που εκδίδονται βάσει ειδικού νομοθετικού πλαισίου και των multi cédulas είναι παρόμοιο με εκείνο των καλυμμένων ομολογιών τύπου «jumbo», το διοικητικό συμβούλιο αποφάσισε επίσης ότι οι ομολογίες αυτές θα πρέπει να υπόκεινται στις ίδιες περικοπές αποτίμησης, ως εκ τούτου δε, όλες οι καλυμμένες ομολογίες που εκδίδονται βάσει ειδικού νομοθετικού πλαισίου και τα multi cédulas θα πρέπει να υπάγονται στην κατηγορία περικοπών αποτίμησης ΙΙ και οι αναφορές στις καλυμμένες ομολογίες τύπου «jumbo» θα πρέπει να απαλειφθούν από την κατευθυντήρια γραμμή (ΕΕ) 2016/65 της Ευρωπαϊκής Κεντρικής Τράπεζας (ΕΚΤ/2015/35) (2).
(1) Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60) (ΕΕ L 91 της 2.4.2015, σ. 3).
(2) Κατευθυντήρια γραμμή (ΕΕ) 2016/65 της Ευρωπαϊκής Κεντρικής Τράπεζας, της 18ης Νοεμβρίου 2015, σχετικά με τις περικοπές αποτίμησης κατά την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2015/35) (ΕΕ L 14 της 21.1.2016, σ.
30).